ОШ „ЖАРКО ЗРЕЊАНИН“

НОВИ САД

БРОЈ:237

ДАНА: .27.03.2024.

На основу члана 119. став 1. тачка 1) Закона о основама система образовања и васпитања ("Сл. гласник РС", бр. 88/2017, 27/2018, 10/2019, 6/2020, 129/2021, 92/2023 - даље: Закон) и члана 31 , Статута Основне школе „Жарко Зрењанин“бр. 47. од 24.01.2024.. Школски одбор на седници од 27.03.2024.. донео

**ПРАВИЛНИК О ВАСПИТНО-ДИСЦИПЛИНСКОЈ И МАТЕРИЈАЛНОЈ**

 **ОДГОВОРНОСТИ УЧЕНИКА**

Члан 1

Овим правилником уређују се обавезе и одговорност ученика, васпитно-дисциплински поступак, васпитне и васпитно-дисциплинске мере, надлежност за изрицање мера, правна заштита ученика и материјална одговорност ученика.

Сви ученици имају обавезу да поштују правила понашања које школа прописује.

Обавезе ученика

Члан 2

Ученик има обавезу да:

1) редовно похађа наставу и извршава школске обавезе;

2) поштује правила понашања, одлуке директора и органа школе;

3) ради на усвајању знања, вештина и вредносних ставова утврђених школским програмом, прати сопствени напредак и извештава о томе наставнике и родитеље, односно друге законске заступнике;

4) не омета извођење наставе и не напушта час без претходног одобрења наставника;

5) поштује личност других ученика, наставника и осталих запослених у школи;

6) стара се о очувању животне средине и понаша у складу са правилима еколошке етике;

7) чува имовину школе и чистоћу и естетски изглед школских просторија.

У остваривању права и обавеза ученик не сме да угрожава друге у остваривању њихових права.

ВАСПИТНИ РАД СА УЧЕНИКОМ

Члан 3

Према ученику који не поштује односно повређује правила понашања установе, или не поштује одлуке директора и органа школе, неоправдано изостане са наставе пет часова, односно према ученику који својим понашањем угрожава друге у остваривању њихових права,kao и у случају сумње да је починио тежу повреду обавезе ученика или повреду забране из чл. 110-112 Закона о основама система образовања и васпитања, школа уз учешће родитеља, односно другог законског заступника, појачава васпитни рад.

Васпитни рад се остварује активностима у оквиру одељенске заједнице, стручним радом одељенског старешине, педагога, психолога и посебних тимова. Када је неопходно, појачaва се васпитни рад активностима у оквиру одељенске заједнице, одељенског старешине, педагога, психолога, посебних тимова, а када је неопходно сарађиваће и са установама социјалне и здравствене заштите, ради одређивања и пружања подршке ученику у вези са променом његовог понашања.

Одељенски старешина заједно са стручним сарадницима, односно тимом за заштиту од дискриминације, насиља, злосатвљања и занемаривања или тимом за инклузивно образовање, сачињава план појачаног васпитног рада који траје најкраће до окончања васпитно-дисциплинског пступка.

Одељенски старешина води посебну педагошку евиденцију о појачаном васпитном раду у коју се уносе подаци о догађају, учесницима, временској динамици, предузетим активностима и мерама и оствареним резултатима тог рада.

Резултат појачаног васпитног рада на основу заједничког извештаја одељенског старешине, стручних сарадника и тимовам директор, односно наставничко веће узима у обзир приликом изрицања васпитно-дисциплинске мере.

ПОВРЕДА ЗАБРАНЕ ВАН ПРОСТОРА ШКОЛЕ

Са учеником који ван простора школе, односно другог простора у коме школа остварује образовно-васпитни рад, учини повреду забране из чл. 110-112 Закона о основама система образовања и васпитања, школа у складу са извештајем спољашње мреже заштите појачава васпитни рад уз предузимање других активности у складу са прописима којима се уређују:

- критеријуми за препознавање облика дискриминације,

-поступање установе у случају сумње или утврђеног дискриминаторског понашања и вређања угледа, части и достојанства личности, као и

- протокола поступања у одговору на насиље, злостављање и занемаривање.

У простору школе коју чине школска зграда и школског двориште и простор око школе, ширине око 40 м забрањена је употреба свих врста цигарета без обзира на врсту и начин употребе.

У случају да се открије да ученик поседује цигарете или се затекне у околини оних који конзумирају, тј. где се осети мирис, дим и слично, пронађене и откривене цигарете у било ком облику биће одмах одузете, однете и закључане на предвиђеном месту. По њих може доћи, да би их преузео, искључиво родитељ, односно други законски заступник.

ВРСТЕ ОДГОВОРНОСТИ УЧЕНИКА

1. ДИСЦИПЛИНСКА ОДГОВОРНОСТ
* За лакше повреде обавеза ученика- општи акт
* Теже повреде обавеза ученика-Закон (члан 83)
* Повреде законске забране
* -дискриминације ( члан 11)
* Насиља, злостављања и занемаривања (члан 111)
* Вређања угледа, части или достојанства (члан 112)
1. МАТЕРИЈАЛНА ОДГОВОРНОСТ

Родитељ је дужан да надокнади материјалну штету коју ученик нанесе школи, намерно или у случају крајње непажње, у складу са законом.

* 1. ЛАКШЕ ПОВРЕДЕ ОБАВЕЗА УЧЕНИКА

Члан 4.

Ученик чини лакшу повреду обавезе ако:

* нередовно похађа наставу, тако да у школској години направи до 25 неоправданих изостанака;
* не брине о личној хигијени и уредности, хигијени школских и других просторија у којима се врши образовно-васпитна делатност;
* не долази у Школу на време пре почетка часа, а после звона за почетак наставе не налази се на свом радном месту, спреман за њен почетак, тј. уколико закасни на час или раније напусти час и друге активности у школи;
* својим понашањем ремети рад у учионици и другим просторијама школе за време трајања наставе, испита, као и на другим облицима образовно-васпитног рада у оквиру спортских, културних и других активности;
* не чува од оштећења школску имовину, односно имовину других организација за време посета или извођења дела програма васпитно-образовног рада ван школе;
* не води рачуна о свом понашању и кад није у школи за време колективних посета;
* не чува од оштећења и уништења ђачку књижицу, сведочанство и друге јавне исправе које Школа издаје
* не да на увид родитељу или другом законском заступнику ђачку књижицу у коју одељенски старешина уноси обавештења, успех, васпитно-дисциплинску меру и сл**.**
* користи мобилни телефон или друга дигитална средства без дозволе наставника, држи га на столу или у руци или на било ком месту да је видљив ( телефон мора бити у торби, не сме да се види) којом се ремети рад на часу и угрожава приватност ученика и наставника;, супротно одредбама Правила понашања школе.
* улази у зборницу и друге просторије без позива и одобрења;
* непримерено, се понаша према ученицима, запосленим и другим лицима;
* носи и показује велику суму новаца, преко висине једног комада просечне ужине у школској кантини
* долази у супротну смену и користе спортски терен и омета наставу
* не поштује кодекс понашања
* не облачи се према кодексу понашања (носи исцепану одећу,кратке панталоне, шорцеве, сукње и хаљине, мајце на бретеле и отворене мајице, носи обележја других организација, група итд.)
* у својству редара не припреми услове и средства за наставу;
* у својству редара не обавештава наставнике о одсуству ученика;
* у својству редара не чува предмете, прибор и књиге ученика и не стара се о хигијени учионице, не пријављује свако оштећење школске и личне имовине и уочене недостатке одељенском старешини или дежурном наставнику;
* вија се, трчи, гура се или упражњава активности којима угрожава своју безбедност и безбедност других ученика
* одбије да примени мере заштите и безбедности ученика у школи и ван ње, на екскурзији или ваннаставним активностима школе.
* не поштује Правила понашања школе
* изазивање нереда у просторијама школе и школском дворишту
* непоштовање одлука надлежних органа школе

1.1.2.ВАСПИТНЕ МЕРЕ

Члан 5.

За лакшу повреду обавеза ученика могу се изрећи следеће васпитне мере

1. Опомена
2. Укор одељенског старешине
3. Укор одељенског већа

Васпитне мере изричу се без вођења васпитно- дисциплинског поступка, у школској години у којој је изречена повреда обавезе ученика.

Васпитне мере- Опомену и укор одељенског старешине изриче одељенски старешина,

Васпитну меру - Укор одељенског већа-изриче одељенско веће

Изрицање мера према ученику се може реализовати, ако је школа предузела неопходне активности појачаног васпитног рада.

 Члан 6

* 1. ТЕЖЕ ПОВРЕДЕ ОБАВЕЗА УЧЕНИКА

Теже повреде обавеза ученика су:

1) уништење, оштећење, скривање, изношење, преправка или дописивање података у евиденцији коју води Школа или друга организација, односно орган;

2) преправка или дописивање података у јавној исправи коју издаје Школа или орган, односно исправи коју изда друга организација;

3) уништење или крађа имовине Школе,дома ученика или друге организације или органа у чијем објекту остварује право на смештај, исхрану и васпитни рад, привредног друштва, предузетника, ученика или запосленог;

4) поседовање, подстрекавање, помагање, давање другом ученику и употреба психоактивних супстанци, односно алкохола, дрога и никотинских производа,

5) уношење у Школу или другу организацију оружја пиротехничког средства или другог предмета који може да угрози или повреди друго лице;

6) понашање ученика којим угрожава властиту безбедност или безбедност других ученика, наставника и запослених у Школи, у школским и другим активностима које се остварују ван школе, а које школа организује и које доводи до њиховог физичког и психичког повређивања;

7) употреба мобилног телефона, електронског уређаја и другог средства у сврхе којима се угрожавају права других или у сврху преваре у поступку оцењивања;

8) неоправдано изостајање са наставе и других облика образовно-васпитног рада више од 25 часова у току школске године, од чега више од 15 часова након писменог обавештавања родитеља, односно другог законског заступника, од стране школе

9) учестало чињење лакших повреда обавеза у току школске године, под условом да су предузете неопходне мере ради корекције понашања ученика.

За повреде из става 2. тач. 8) и 9) овог члана је обавезна поступност у изрицању мера.

Члан 7

2.1.1..ВАСПИТНО-ДИСЦИПЛИНСКЕ МЕРЕ ЗА ТЕЖУ ПОВРЕДУ ОБАВЕЗЕ УЧЕНИКА

1. УКОР ДИРЕКТОРА
2. УКОР НАСТАВНИЧКОГ ВЕЋА

Изузетно, за теже повреде обавезе ученика, члан 6. тачке 4. и 5. овог Правилника

1. ПРЕМЕШТАЈ У ДРУГУ ОСНОВНУ ШКОЛУ

ВАСПИТНО-ДИСЦИПЛИНСКЕ МЕРЕ ЗА ПОВРЕДЕ ЗАБРАНА

1. УКОР ДИРЕКТОРА
2. УКОР НАСТАВНИЧКОГ ВЕЋА3.
3. ПРЕМЕШТАЈ УЧЕНИКА 5-8 РАЗРЕДА У ДРУГУ ОСНОВНУ ШКОЛУ, НА ОСНОВУ ОДЛУКЕ НАСТАВНИЧКОГ ВЕЋА, УЗ САГЛАСНОСТ ШКОЛЕ У КОЈУ ПРЕЛАЗИ, А УЗ ОБАВЕШТАВАЊЕ РОДИТЕЉА/ЗАКОНСКОГ ЗАСТУПНИКА

Васпитно-дисциплинска мера изриче се ученику по спроведеном васпитно-дисциплинском поступку у коме је утврђена васпитно-дисциплинска одговорност ученика.

Резултате појачаног васпитног рада, на основу заједничког извештаја одељенског старешине, стручних сарадника и тимова, директор школе, односно наставничко веће узима у обзир приликом изрицања васпитно-дисциплинске мере.

Васпитно-дисциплинске мере према ученику се могу изрећи, ако су предузете неопходне активности појачаног васпитног рада.

Када предузете неопходне активности доведу до позитивне промене понашања ученика, обуставиће се поступак, осим ако је извршена повреда забране из чл. 110.112 којом је озбиљно угрожен интегритет другог лица.

Појачани васпитни рад, траје најкраће до окончања васпитно-дисциплинског поступка.

У оквиру појачаног васпитног рада са ученицима, се реализује друштвено-корисни, односно хуманитарни рад

Васпитна и васпитно-дисциплинска мера изричу се ученику у школској години у којој је учињена повреда обавезе ученика. и утичу на оцену из владања у току полугодишта и на закључну оцену из владања.

Изузетно, одељенски старешина, по прибављеној процени тима за заштиту, предлаже одељенском већу смањење закључне оцене из владања на крају другог полугодишта, ученику који учини тежу повреду обавезе учениа или повреду забране из чл.110-112 закона на крају другог полугодишта, када није могуће водити васпитно-дисциплински поступак.

Упоредо са изрицањем ових мера ученику школа одређује и обавезу обављања друштвено-корисног, односно хуманитарног рада у просторијама или ван просторија школе, под надзором наставника, односно стручног сарадника. Друштвено користан и хуманитарни рад се одређује ученику зависно од тежине повреде обавезе, психофизичке и здравствене способности ученика, узраста и других параметара, и о томе одмах обавештава родитељ/други законски заступник ученика.

Када повреду обавезе, односно повреду забране учини малолетан ученик, школа одмах, или најкасније наредног дана од учињене повреде обавештава родитеља/другог законског заступника ученика. и укључује га у поступак.

ПОВРЕДЕ ЗАБРАНЕ

Забрана дискриминације

Члан 8

У установи су забрањене дискриминација и дискриминаторно поступање, којим се на посредан или непосредан, отворен или прикривен начин неоправдано прави разлика или неједнако поступа, односно врши пропуштање (искључивање, ограничавање или давање првенства) у односу на лице или групе лица, као и на чланове њихових породица или њима блиска лица на отворен или прикривен начин, а која се заснива на раси, боји коже, прецима, држављанству, статусу мигранта односно расељеног лица, националној припадности или етничком пореклу, језику, верским или политичким убеђењима, полу, родном идентитету, сексуалној орјентацији, имовинском стању, социјалном и културном пореклу, рођењу, генетским особеностима, здравственом стању, сметњи у развоју и инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.

Забрана насиља, злостављања, занемаривања

Члан 9

У установи је забрањено физичко, психичко, социјално, сексуално, дигитално и свако друго насиље злостављање и занемаривање запосленог, ученика, одраслог, родитеља, односно другог законског заступника, или трећег лица у установи.

Под насиљем и злостављањем подразумева се сваки облик једанпут учињеног односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности ученика и одраслог.

Занемаривање и немарно поступање представља пропуштање установе или запосленог да обезбеди услове за правилан развој ученика и одраслог.

Под физичким насиљем сматра се физичко кажњавање ученика или одраслог од стране запосленог, родитеља, односно другог законског заступника, или трећег лица у установи; свако понашање које може да доведе до стварног или потенцијалног телесног повређивања ученика, одраслог или запосленог; насилно понашање запосленог према ученику или одраслом, као и ученика и одраслог према другом ученику, одраслом или запосленом.

Под психичким насиљем сматра се понашање које доводи до тренутног или трајног угрожавања психичког и емоционалног здравља и достојанства.

Под социјалним насиљем сматра се искључивање ученика и одраслог из групе вршњака и различитих облика активности установе.

Под сексуалним насиљем и злостављањем сматра се понашање којим се ученик сексуално узнемирава, наводи или приморава на учешће у сексуалним активностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.

Под дигиталним насиљем и злостављањем сматра се злоупотреба информационо-комуникационих технологија, која може да има за последицу повреду друге личности и угрожавање достојанства и остварује се слањем порука електронском поштом, смс-ом, ммс-ом, путем веб сајта, четовањем, укључивањем у форуме, социјалне мреже и другим облицима дигиталне комуникације.

Забрањено је свако понашање запосленог према ученику и одраслом, ученика и одраслог према запосленом, родитеља, односно другог законског заступника или трећег лица према запосленом, запосленог према родитељу односно другом законском заступнику, ученика и одраслог према другом ученику или одраслом, којим се вређе углед, част или достојанство.

Школа је дужна да одмах поднесе пријаву надлежном органу, ако се код детета/ученика, одраслог примете знаци насиља, злостављања или занемаривања.

Школа је дужна да надлежном органу пријави сваки облик насиља, злостваљања и занемаривања у школи, почињен од стране родитеља/законског заступника или трећег лица у школи.

Министарство врши пријем пријава у вези са насиљем, злостављањем или занемаривањем ученика, путем софверског решења- националне платформе за превенцију насиља које укључује децу- Чувам те.

У установи је забрањено страначко организовање и деловање и коришћење простора установе у те сврхе.

ВАСПИТНО-ДИСЦИПЛИНСКИ ПОСТУПАК

Члан 11

За теже повреде обавеза ученика и за повреде забране из чл. 110-112. Закона школа води васпитно-дисциплински поступак о којем обавештава родитеља, односно другог законског заступника ученика.

Школа обавештава Министарство прсвете, науке и технолошког развоја ( Школску управу) о повреди забране из чл. 110-112 ЗОСОВ-а у складу са прописима којима се уређују: критеријуми за препознавање облика дисриминације, поступање установе у случају сумње или утврђеног дискриминаторског понашања и вређања угледа, части и достојанства личности, као и протокола поступања у одговору на насиље, злостављање и занемаривање.

Васпитно-дисциплински поступак покреће директор закључком, у року од пет радних дана од дана сазнања, а о повреди забране из чл. 110-112 ЗОСОВ-а – одмах, најкасније у року од два радна дана од дана сазнања, о чему се одмах, а најкасније наредног дана обавештава родитељ, односно други законски заступник ученика.

У току васпитно-дисциплинског поступка ученик, уз присуство родитеља, односно другог законског заступника ученика, као и сви остали учесници и сведоци морају бити саслушани и дати писмену изјаву.

Уколико се родитељ, односно други законски заступник ученика не одазове позиву а уредно је позван, директор одмах а најкасније наредног дана поставља психолога/педагога школе да заступа интересе ученика у поступку и о томе одмах обавештава центар за социјални рад.

Поступак се окончава доношењем решења у року од 30 дана од дана покретања поступка, чему претходи утврђивање свих чињеница од значаја за одлучивање.

Изузетно, у случају учињене теже повреде обавезе ученика тачке чл. 6. ст. 1. тачке 4 и 5.овог Правилника и повреду забране,васпитно-дисциплински поступак се окончава доношењем решења у року од 20 дана од дана покретања.

У васпитно-дисциплинском поступку, у случајевима из чл. 6. ст. 1. тачке 4 и 5. и у случајевима повреде забране, ученик може бити удаљен из непосредног образовно-васпитног рада који обухвата обавезну наставу и остале облике образовно-васпитног рада, најкраће пет радних дана, а најдуже до окончања васпитно-дисциплинског поступка.

О удаљењу ученика, директор доноси посебно решење.

Током удаљења ученика, родитељ односно други законски заступник је дужан да се информише о току наставног процеса и да садржаје програма наставе и учења прати уз употребу наставног материјала који је школа у обавези да достави ученику ради обезбеђивања континуитета у образовању.

Школа је дужна да о удаљењу ученика обавести центар за социјални рад ради заједничког деловања у реализацији појачаног васпитног рада.

Подаци о изреченим васпитним и васпитно-дисциплинским мерама морају бити унети у одговарајући део обрасца преводнице, односно исписнице, приликом превођења, односно уписивања ученика у другу основну школу у току школске године.

Школа у којој ученик наставља школовање у обавези је да прати понашање понашање ученика и спроводи појачани васпитни рад у сарадњи са надлежним центром за социјални рад и другим установама спољашње заштитне мреже.

Члан 12

О учињеној повреди обавезе (тежој повреди обавезе или повреди забране) школа одмах, а најкасније наредног радног дана обавештава родитеља, односно другог законског заступника малолетног ученика и укључује га у поступак.

Ученик, уз присуство родитеља, односно другог законског заступника, мора бити саслушан у васпитно-дисциплинском поступку, као и сведоци, и дати писану изјаву.

Закључак о покретању васпитно-дисциплинског поступка са позивом на саслушање се доставља ученику и његовом родитељу, односно другом законском заступнику, стручним сарадницима, односно стручном тиму, најкасније три дана пре дана одређеног за саслушање.

Приликом доношења одлуке о изрицању васпитно-дисциплинске мере, морају се узети у обзир све чињенице релевантне за одлучивање, односно утврдити околности под којима је повреда обавезе учињена.

Члан 13

Приликом изрицања било које од Законом прописаних мера, према ученику који је учинио тежу повреду обавезе или повреду забране из чл. 110-112. Закона, морају се претходно предузети активности појачаног васпитног рада, прописане Законом. Када такве активности доведу до позитивне промене у понашању ученика, поступак против ученика ће се обуставити, изузев ако је повредом забране озбиљно угрожен интегритет другог лица.

Резултати појачаног васпитног рада, на основу заједничког извештаја одељенског старешине, стручних сарадника и тимова, директор, односно наставничко веће узима у обзир приликом изрицања васпитно-дисциплинске мере.

Појачани васпитни рад траје најкраће до окончања васпитно-дисциплинског поступка.

Изречена васпитно-дисциплинска мера, након спроведеног васпитно-дисциплинског поступка, утиче на оцену из владања у току полугодишта и на закључну оцену из владања.

ВЛАДАЊЕ УЧЕНИКА

Члан 14

Владање ученика првог разреда основног образовања и васпитања, оцењује се описно, у току и на крају полугодишта.

Владање ученика од другог разреда основног образовања и васпитања, оцењује се бројчано, у току и на крају првог и другог полугодишта и утиче на општи успех.

Владање ученика се врши у складу са одредбама Закона о основама система образовања и васпитања и Правилника о оцењивању Министарства просвете, науке и технолошког развоја., најмање два пута у полугодишту.

Владање ученика на дужем болничком и кућном лечењу, ученика који стиче основно образовање и васпитање код куће и ученика код којег је организована настава на даљину, оцењује се.

Закључну оцену из владања утврђује одељенско веће, на образложени предлог одељенског старешине.

На оцену из владања у току школске године, утиче редовност похађања наставе од стране ученика, као и изречене васпитне и васпитно-дисицплинске мере

1. Појединачна оцена из владања у току полугодишта се утврђује на основу критеријума из чл. 16. ст. 1. Правилника о оцењивању
2. Ученик који неоправдано изостаје са наставе у току школске године, а на основу редовног праћења и обавештавања родитеља, оцењује се појединачном оценом из владања.

Појединачне оцене су саставни део закључне оцене из владања

Одељенски старешина је у обавези да се са навршених 5 неоправданих изостанака ученика, писмено обрати родитељу, односно другом законском заступнику са позивом да дође у школу,због неоправданиног изостајања ученика са наставе. ( поштом препоручено)

Оцене из владања на основу нередовног похађања наставе од стране ученика, повлачи изрицање васпитне и васпитно-дисциплинске мере.и то:

 1-7 неоправданих изостанака- опомена одељенског старешине

 8-14 неоправданих изостанака – врло добро (4), укор одељенског старешине

 15-25 неоправданих изостанака – добро (3), укор одељенског већа

 26-35- неоправданих изостанака – задовољавајуће (2)., укор директора школе

 Више од 35 неоправданих изостанака- незадовољавајуће (1), укор наставничког већа

 3.Оцена из владања у току школске године је и појединачна оцена дата на основу изречене васпитне и васпитно-дисциплинске мере и то:

Укор одељенског старешине- врло добро (4)

Укор одељенског већа- добро (3)

Укор директора-задовољавајуће (2)

Укор наставничког већа-незадовољавајуће (1)

Правна заштита ученика

Члан 15

Ученик, родитељ односно други законски заступник ученика, на изречену васпитно-дисциплинску меру за учињену тежу повреду обавезе или повреду забране може уложити жалбу школском одбору - у року од осам дана од дана достављања решења којим се утврђује одговорност ученика и изриче васпитно- дисциплинска мера.

О жалби школски одбор одлучује у року од 15 дана од дана достављања жалбе и жалба одлаже извршење решења

Члан 16

О изреченим васпитним и васпитно-дисциплинским мерама евиденцију води одељенски старешина, уз поштовање начела прописаних законом којим се уређује заштита података о личности.

Материјална одговорност ученика

Члан 17

Ученик, његов родитељ, односно други закоснки заступник ученика одговара за материјалну штету коју ученик нанесе Школи намерно или крајњом непажњом, у складу са законом.

Поступак за утврђивање материјалне одговорности ученика покреће директор, а води комисија коју формира директор и чији је члан и одељенски старешина.

За штету коју је проузроковало више ученика, одговорност је солидарна уколико није могуће утврдити степен одговорности сваког од ученика за насталу штету.

Директор, на основу предлога комисије, доноси решење о материјалној одговорности ученика, висини штете и року за накнаду штете.

Директор може донети одлуку о ослобођењу ученика, његовог родитеља, односно другог законског заступника ученика материјалне одговорности за штету, због тешке материјалне ситуације.

На решење директора о материјалној одговорности, ученик, његов родитељ односно други законски заступниик ученика може изјавити жалбу школском одбору, у року од 8 дана од дана пријема решења.

Школски одбор доноси одлуку у року од 15 дана од дана пријема жалбе.

АКТИВНОСТИ ДРУШТВЕНО-КОРИСНОГ РАДА У ОКВИРУ ПОЈАЧАНОГ ВАСПИТНОГ РАДА

У оквиру појачаног васпитног рада са ученицима, реализује се и друштвено-корисни, односно хуманитарни рад

У ситуацији када се ученику изриче мера који наставу похађа по ИОП- у, узима се у обир и мишљење преставника тима за инклузивно образовање.

У сваком конкретном случају приликом одређивања активности друштвено-корисног. Односно хуманитарног рада, одређује се трајање те активности, учесталост и временски период/динамика, узимајући у обзир карактеристике ученика, његов узраст и оптимално време за квалитетно и делотворно остваривање активности.

Друштвено-корисни, односно хуманитарни рад остварује се у просторијама школе или ван просторија школе, под надзором наставника, односно стручног сарадника.Одређивање и праћење друштвено-корисног, односно хуманитарног рада, учешће родитеља, као и евидентирање друштвено-кориосног, односно хуманитарног рада и извештавање о његовим ефектима, врши се у складу са законом и подзаконским актом који уређује ову област.

Завршна одредба

 Члан 18

Овај правилник ступа на снагу осмог дана од дана објављивања на огласној табли Школе.

Ступањем на снагу овог Правилника, престаје да важи Правилник о васпитно-дисциплинској и материјалној одговорности ученика бр. 1067. од 09.11.2023.

ПРЕДСЕДНИК ШКОЛСКОГ ОДБОРА

 СЛАЂАНА РАДУЛОВИЋ

Објављено на огласној табли .\_\_\_\_\_\_\_\_\_\_\_\_\_\_\_\_.